Pikk tänav (Rakvere)

Pikk tänav on tänav Rakveres.

Tänav on 1182 m pikk. Sellega on ta Rakvere pikkuselt 17. tänav.

Pikk tänav oli viie sajandi jooksul üks Rakvere peatänavaid. Tänapäeval kulgeb liiklus rohkem mööda Pika tänava paralleeltänavaid, lääne pool olevat Vallikraavi tänavat ja ida pool olevat Kastani puiesteed.

Pikk tänav algab Kreutzwaldi tänavalt ja suundub lõunasse. See ristub Rohuaia, Posti, Parkali, Sauna, Kooli, Tõusu ja Silla tänavaga, kõigiga vasakult poolt, ainult Tõusu tänavaga paremalt poolt. Pikk tänav on nende kõigi suhtes peatänav. Pikk tänav lõpeb Tammiku ja Juhan Kunderi tänava ristmikul.

Tänavast paremale poole, läände jäävad Rakvere Vallimägi ja Rakvere tammik. Parkali ja Sauna tänava vahel asub tänava vasakus servas Rakvere Kolmainu kirik.

2019. aastal rekonstrueeriti Rakveres Pikk tänav alates Pika ja Tallinna tänava ristumiskohast kuni Rakvere Linnakodaniku Majamuuseumi (Pikk 50) juures asuva parklani. 

Suurim majanumber Pikal tänaval on 80.

Tänava lõppu on püstitatud Juhan Kunderi mälestussammas.

Hoonestus 

Pikk tänav 2 asus 20. sajandi alguses Põhja võõrastemaja, hiljem hotell Du Nord.
Aadressil Pikk 13, Pika tänava poolse omandas kaupmees Heinrich Huuk, kes aastal 1900 lasi nurgapealsele krundile projekteerida kahekorruselise kivimaja Rakvere tuntuimal arhitekt-ehitusinseneril Friedrich Ferdinand Modil. I korrusele jäid kauplused, seal asus ka Stahlbergi kullassepaäri ja riigi viinamonopol. Eesti Vabariigi ajal oli hoones ka trüki- ning köitekoda, teisel korrusel Harju Panga Rakvere osakond. Pärast II maailmasõda olid II korrusel korterid ja hiljem kudumistöökoda, I korrusel endiselt kauplused, laod ja fotograafiatöökoda. Nüüd asub restaureeritud hoones Rakvere Eakate kodu.
Pikk 15 asub Rakvere kaupmehe Julius Johansoni 1908. aastal ehitatud kivist nurgamaja. Maja I korrustel olid poed, II korrusel tegutsesid 20. sajandi alguses ja ka veel 1917–1919 Hanseni võõrastemaja ja restoran. 1919. aastal kolis maja II korrusele Viru Maakonnavalitsus ja tegutses hoone II korrusel (1919–1927) kuni oma maja (Rohuaia tänav 13) valmimiseni 1927. aastal. Aastatel 1933–1934. aastatel kuulus suur osa majast Kaitseliidu Viru maleva staabile. 1991. aastast taas Kaitseliidu Viru maleva hoone, I korruse ruume üürivad Virumaa Näitused, galerii, kauplus jt.
Pikk tänav 16 asus Rakvere vanim 1910. aastal kino Illusioon, hiljem kino Skala, Eesti NSV ajal kino Säde
Pikk tänav 17, asub 1887. aastal rajatud algupärasena säilinud pood-elamu, mis ühtlasi on üks ainsatest puitpitsilise šveitsi stiili esindavatest hoonetest Rakvere vanalinnas.
Pikk tänav 19, asub Rakvere Kolmainu kiriku hoone
Pikk tänav 21 asub vanim Rakvere vanalinnas Pikal tänaval alles jäänud puitelamu ja üks väheseid 18. sajandi lõpust pärinevaid puitelamuid Rakveres.
Pikk tänav 22 kivimaja ja juba 18. sajandi lõpus olemas olnud tõllakuurile 19. sajandi II poolel juurde ehitatud tänavapoolses osas töökoja ruumid ning linna puhkeala-plats
Pikk tänav 23 asub algupärasena säilinud 19. sajandi keskpaigas rajatud hoone, mis esindab Rakvere vanalinna väiksemat tänavaäärset puitelamu tüüpi.
Pikk tänav 29  // Spordi tänav 14 asub endine 1870. aastail  koolimajaks ümber ehitatud Rakvere elementaarkooli (1872–1912) ja linna algkooli, Rakvere Poeglaste Gümnaasiumi (1912–1924) ja Rakvere ühisgümnaasiumi (1924–1938), hiljem Rakvere Linna Kaubanduskooli ja Rakvere kaubanduskeskkooli (1938–1944), Rakvere arveldus- ja plaanindustehnikumi (1944–1948), Rakvere Kohaliku Tööstuse Tehnikumi (1948–1951), Rakvere Majandustehnikumi (1964–1972), Rakvere Vene Keskkooli ja Rakvere Pedagoogikakooli ning Rakvere Õhtukeskkooli hoone
Pikk tänav 30, asub Friedrich Modi poolt projekteeritud hoone mis valmis 1900. aastal. Kahekorruseline maja on valmistatud keraamilistest tellistest. Maja sümmeetrilisel esifassaadil on esindatud dekoratiivne tellissein. Geomeetrilised ja ringikujulised tellistest laotud motiivid, akende tellisvooderdus ja karniisid on maja fassaadi rikastavateks elementideks. Pikk 30 esindab autentsel kujul 20. sajandi vahetuse Rakveres laialt levinud nn tellis-historitsismi. 20. sajandi alguses asus maja õuepoolsel osal pagaritöökoda. Ajalooliselt tegutses majas teemaja ja Nikolai Kultase (Eesti ärimees ja kultuuritegelane) kohvik. Praegu tegutseb hoones Huvikool Athena.
Pikk tänav 33 asub AKEL Seitsmenda Päeva Adventistide Rakvere koguduse Rakvere adventkirik. Hoone ehitati 1898.aastal tütarlaste erakoolimajana, mille 1936 ostis kogudus, kes selle ehitas ümber kirikuks.
Pikk tänav 35 hoones on tegutses Zeeh’ nimeline linna tütarlastekool.
Pikk tänav 39 hoone rajas kaupmees ja  Rakvere linnapea Georg Vehik 1890. aastatel ja see kuulub Eesti väikelinnade 19. sajandi lõpu ning 20. sajandi alguse tellisarhitektuuri parimate näidete hulka. Majas olid rajamisjärgselt korterid, peremehe talurahvakauplus ja keldrikorrusel lihakarn. II maailmasõja ajal elas siin kirjanik Erni Krusten. Tegemist ajastule tüüpilise historitsistliku hoonega, hoonel on hoovipool kaks massiivset treppi, millest üks viib otse majja, teine pöördub lisamahtu ja maja katust kroonib uhke torn ja mitu pitsiga korstnat. Majal on rõdu ning väike varikatus peaukse kohal. Tegemist on ka ühe Rakvere silmapaistvama ehitisega läbi aegade.
Pikk tänav 40 asus Rakvere Kreiskooli hoone. Rakvere kreiskool alustas kivimajas tööd 1805. aastal, maja oli siis ühekorruseline ja ehitati järgevalt  kahekorruseliseks. 1907. aastal ehitati maja ümber ja hoones tegutses kõrgem algkool. Hoones on tegutsenud Rakvere 3. algkool, Eesti NSV aja algupoolel venekeelne keskkool, seejärel 1960.–1980. aastatel hoopis lasteaed. Pärast Eesti taasiseseisvumist on majas tegutsenud Mainori Majanduskõrgkool ja Tallinna Tehnikaülikooli Virumaa Kolledž.
Pikk tänav 43A, Eesti Kristliku Nelipühi Kiriku Rakvere Nelipüha koguduse hoone
Pikk tänav 50, Rakvere Linnakodaniku Majamuuseum. Muuseumis saab näha 19. sajandi lõpu ja 20. sajandi alguse linnakodaniku eluolu
Pikk tänav 64 hoones asus Rakvere Eesti Haridusseltsi III Järgu Erakool, mis avati 5. septembril 1909. aastal. Tsaariaegses Rakveres oli see esimene eesti ōppekeelega kool. Esimene juhataja ja õpetaja oli Julius Seljamaa.
Pikk tänav 76, urbaltisch linnamaja oletatavalt 19. sajandist.

Galerii

Ajalugu 
Pikk tänav on üks Rakvere vanemaid. Pikk tänav oli viie sajandi jooksul üks Rakvere peatänavaid. 17. sajandil oli Rakveres vaid viis tänavat: Pikk, Rüüti (praegune Tallinna), Korduani (Rohuaia), Vee (Posti) ja Põrgu (Parkali).

Michelli majas Pikk tänav 7 asus võõrastemaja Balti Hoov. 1910. aastal avas kohalik kaupmees Meier Rogovski Pikk tänav 16a Kurbergi majas (hilisemas kino Säde hoones), Rakvere esimese kinosaali. 

Eesti NSV ajal nimetati 1. juunil 1950. aastal Pikk tänav, Mihhail Kalinini tänavaks, 1976. aastal nimetati uuesti Pikaks tänavaks ja Mihhail Kalinini nimi anti Tuleviku tänavale.

Viited

Välislingid

Vaade Pikale tänavale õhust

Rakvere tänavad